Mogoeng gaan appelleer oor pro-Israel-uitlatingsHoofregter Mogoeng Mogoeng. (Foto: Jacques Naude/African News Agency/ANA) Hoofregter Mogoeng Mogoeng het aangedui hy is van voornemens om te appelleer teen ŉ uitspraak wat hom dwing om om verskoning te vra en sy pro-Israel-uitlatings terug te trek. Die klag is ingedien deur Africa4Palestine, SABDS Coalition en die Women’s Cultural Group. Die geregtelike gedragskomitee (JCC) het Sondag in ŉ verklaring gesê Mogoeng het aangedui dat hy appèl wil aanteken teen Mojapelo DJP, ŉ lid van die JCC, se uitspraak. “Die JCC sal binnekort ŉ datum bepaal waarop die appèl aangehoor sal word deur minstens drie van sy lede. Lede van die JCC wat geskik is om die appèl aan te hoor, is adjunkhoofregter RMM Zondo, en regters DH Zondi, N Dambuza en M Victor.” Die JCC het verlede week Mogoeng opdrag gegee om sy uitlatins oor die Israeli en Palestynse konflik terug te trek. Mogoeng het onder skoot gekom toe hy in Junie verlede jaar tydens ŉ webinaar sy volle ondersteuning aan Israel toegesê het. Sondag was die sperdatum wat gestel is vir Mogoeng om sy uitlatings terug te trek.